b'\n_START_ARTICLE_\nGavda\n_START_PARAGRAPH_\nGavda, nizozemsko\xcb\x90 Goudse boerenkaaas, je vrsta nizozemskega poltrdega sira.\n_START_SECTION_\nZna\xc4\x8dilnosti\n_START_PARAGRAPH_\nHlebec gavda sira ima obliko valja z zaobljenimi robovi, navadno s premerom 40 cm. Mere so lahko razli\xc4\x8dne, vendar je razmerje med vi\xc5\xa1ino in premerom navadno med 1:4 do 1:3. Te\xc5\xbea hlebca se giblje med 2,5 do 15 kg. Pri premeru hlebca okoli 40 cm je te\xc5\xbea 12 kg. Gavda ima \xc4\x8dvrsto, suho gladko skorjo, ki je svetlo do temno slamnato rumene barve. Testo je slamnato rumeno, pro\xc5\xbeno, dokaj \xc4\x8dvrsto in primerno za rezanje. O\xc4\x8desa do velikosti graha (premer 5 mm) so po vsem prerezu redko, vendar enakomerno razporejena. Mladi sir ima rahlo kiselkast do sladkast okus, zrel pa izrezitej\xc5\xa1i okus, ki spominja na orehova jedrca in je celo rahlo pikanten.\n_START_SECTION_\nProizvodnja\n_START_PARAGRAPH_\nIz 100 litrov pasteriziranega kravjega mleka pridobijo okoli 9,5 do 11,5 kg sira. Gavda zori najmanj 8 tednov do 5 mesecev, pri temperaturi 16\xc2\xa0\xc2\xb0C do 18\xc2\xa0\xc2\xb0C, lahko pa tudi do 10 mesecev. Suh sir prema\xc5\xbeejo s sinteti\xc4\x8dno emulzijo. Gavdo zorijo tudi v foliji, \xc4\x8de jo oblikujejo v bloke. V tem primeru \xc4\x8das zorenja traja dva do \xc5\xa1tiri mesece. Gavda vsebuje 48% do 49% ma\xc5\xa1\xc4\x8dobe v suhi snovi in 58% do 63% vode v nemastni snovi ter okoli 2,5% soli.'